b'\n_START_ARTICLE_\nMorfolin\n_START_SECTION_\nIndustrija\n_START_PARAGRAPH_\nMorfolin se pogosto uporablja v ppm koncentracijah kot dodatek za uravnavanje pH-ja pri fosilnih gorivih in parnih sistemih v jedrskih elektrarnah. Uporablja se zato, ker je njegova hlapnost podobna kot pri vodi in je njegova koncentracija po dodatku podobna v kapljevinski in parni fazi. V parnih sistemih zagotavlja za\xc5\xa1\xc4\x8dito pred korozijo. V parnih sistemih se za ta namen obi\xc4\x8dajno uporablja skupaj z nizkimi koncentracijami hidrazina in amonijaka. V odsotnosti kisika morfolin v teh sistemih z visokima temperaturo in tlakom razpada po\xc4\x8dasi.\n_START_SECTION_\nOrganske sinteze\n_START_PARAGRAPH_\nMorfolin se udele\xc5\xbeuje ve\xc4\x8dine kemijskih reakcij, ki so nasploh zna\xc4\x8dilne tudi za druge sekundarne amine, vendar prisotnost etrnega kisika v molekuli odtegne elektri\xc4\x8dno gostoto iz du\xc5\xa1ika, kar povzro\xc4\x8da manj\xc5\xa1o nukleofilnost in manj\xc5\xa1o bazi\xc4\x8dnost morfolina v primerjavi z drugimi podobnimi sekundarnimi amini, kot je piperidin. Zato tvori stabilni kloramin (CAS#23328-69-0)._NEWLINE_Pogosto se uporablja pri pridobivanju enaminov._NEWLINE_Morfolin je \xc5\xa1iroko uporabljan v organskih sintezah. Je izhodna spojina, na primer, za pridobivanje antibioti\xc4\x8dne u\xc4\x8dinkovine linezolida ter citostatika gefitiniba.\n_START_SECTION_\nPovr\xc5\xa1inska obloga sadja\n_START_PARAGRAPH_\nPri voskanju sadja se morfolin uporablja kot emulgator. V naravi sadje proizvaja vo\xc5\xa1\xc4\x8deno oblogo za za\xc5\xa1\xc4\x8dito pred \xc5\xbeu\xc5\xbeelkami in glivicami, vendar se lahko ta obloga med pranjem sadja odstrani. Za nadome\xc5\xa1\xc4\x8danje naravne obloge se zato nana\xc5\xa1a majhna koli\xc4\x8dina novega voska. Morfolin se dodaja za emulgiranje in bolj\xc5\xa1o topnost \xc5\xa1elaka, ki se uporablja kot vosek za oblaganje sadja.'